שי אביבי

שי אביבי (נולד ב-29 באפריל 1964) הוא שחקן, קומיקאי, איש תוכן טלוויזיוני ומנחה טלוויזיה ישראלי. זוכה פרס אופיר.

ביוגרפיה
אביבי נולד וגדל בעכו כאחד מבין שלושה ילדים של משה אביבי, יליד איראן למשפחת ארג'אן עם שורשים ביהדות בבל, ושל אהובה, ילידת ישראל, שהוריה עלו מליטא. הוא אחיינו של אלי אביבי, שהיה "נשיא מדינת אכזיב".

את שירותו הצבאי עשה בנח"ל, ובמהלכו לקח חלק בלחימה במלחמת לבנון הראשונה.

בשנת 1991, לאחר לימודים בחוג לקולנוע וטלוויזיה באוניברסיטת תל אביב, שיחק אביבי לראשונה, בסרטו של ערן ריקליס, "גמר גביע". את הפריצה הראשונה קיבל אביבי באותה השנה 1991, כאשר היה מראשוני המנחים בערוץ הילדים בגלגולו הראשון, ובו הנחה במשך מספר שנים. בשנת 1993 זכה לחשיפה משמעותית, כשהשתתף בתוכנית הסאטירה המצליחה "החמישייה הקאמרית", ששודרה בזכיינית "טלעד" של ערוץ 2 ולאחר מכן בערוץ הראשון. לצד אביבי כיכבו קרן מור, דב נבון, רמי הויברגר ומנשה נוי. בשנה זו שיחק בסרט "שלג באוגוסט", וכן השתתף בווידאו קליפ של הלהיט "יעקב" של להקת "ללדין", בו נראה מבצע ליפ סינק לקטע הראפ בשיר (אותו למעשה מבצע יאיר שדה). במקביל, השתתף ב-1996 בסרט "מלכה לב אדום" של אתגר קרת ורן טל. עם סיום דרכה של "החמישייה הקאמרית" בשנת 1997, חזר אביבי להנחיה, של תוכנית האירוח "מקרה לילה" (1997) והשעשועון "כוכבים בריבוע" (1999), שתיהן ב"שידורי קשת" בערוץ השני. בנוסף, השתתף בסרטים "דרינג דרינג" ו"סוף העולם".

בשנת 1999 השתתף אביבי בדיבוב של תפקיד עצמו במשחק המחשב "פיפוש".

בשנת 2000 כיכב אביבי בסדרת הדרמה המצליחה "הבורגנים", לצד חבריו ל"חמישייה", ב"שידורי קשת" בערוץ 2. "הבורגנים" זכתה להצלחה רבה, ושידרה שלוש עונות עטורות שבחים ופרסים. במקביל, השתתף בסדרה "צ'אנט לי" (2002) והנחה את "שני מומחים וטמבל" (2003) בערוץ "לוגי". באותה תקופה עבר אביבי אל מאחורי-הקלעים, כשיצר מספר תוכניות טלוויזיה, ביניהן "אחורי החדשות" (2003), ולבסוף מונה בשנת 2005 לעמוד בראש מחלקת התוכן של ערוץ 10. באותן שנים השתתף בסדרה "אהבה זה כואב" (2004) בערוץ 10, והתארח בפאנל "משחק מכור" ב"רשת", ערוץ 2. בשנת 2006 כיכב בסרטו זוכה פרס אופיר של דרור שאול, "אדמה משוגעת". באותה שנה יצר את הסדרה "בשורות טובות" וכיכב בה בתפקיד עצמו. הסדרה נוגעת בפרטים ביוגרפיים מחייו של אביבי כמו הקִרבה לרוחניות או עברו המקצועי בסדרות "הבורגנים" ו"החמישייה הקאמרית". בהמשך השתתף בתפקיד אורח בסדרה "פרשת השבוע" בהוט.

בשנת 2009 שיחק בסדרת המקור של HOT 3 "תמרות עשן" – סדרת דרמה העוסקת ביישוב ברמת הגולן שכל תושביו נעלמים, בהשתתפות צחי גראד, אפרת בן צור ומרינה מקסימיליאן בלומין.

לקראת סוף 2009 הצטרף אביבי אל צוות ההצגה "תורת היחסים", שכתב וביים אייל דורון. בהצגה הוא מגלם גבר נשוי המתאהב באחות צעירה ופתיינית (טלי שרון).

בפברואר 2010 הצטרף לעונה השלישית של התוכנית הסאטירית "שבוע סוף!".

בנוסף, לקראת סוף שנת 2009 השתתף בתוכנית "פעם בחיים", ונסע עם הזמר מוקי לישיבת התפוצות סמוך לקבר דוד שבירושלים.

בשנת 2011 השתתף בתפקיד אורח בסדרה "גבוה וגרינבאום", וכן המשיך לעונה נוספת של "תמרות עשן".

בשנת 2012 השתתף בעונה השלישית של "חצויה" הנקראת "חצויה הדבר האמיתי" בתפקיד שאול, וכן השתתף בעונה השנייה של סדרת הדרמה "ילדי ראש הממשלה", לצד חברו לימי "החמישייה" רמי הויברגר. באותה שנה החל לשמש כקריין בתוכנית המציאות "בואו לאכול איתי".

בתחילת שנת 2013 העלו אביבי ואשתו מיכל ליבדינסקי מופע אותו גם כתבו יחד ועוסק בחיי הזוגיות והנישואים. בתחילה הציגו את המופע באירועים פרטים בסלון ביתם בפרדס חנה תחת השם: "כאן גרים בכיף – שי אביבי ומיכל ליבדינסקי" ובהמשך באולמות ציבוריים תחת השם "באושר ועושר – שי אביבי ומיכל ליבדינסקי".

בשנת 2015 החל להשתתף בעונת ה-VIP של התוכנית "מאסטר שף" וניצח בגמר התוכנית. באותה שנה שיחק בסרט הקומדיה של דרור שאול, "פלאפל אטומי", בתפקיד ראשי. כמו כן גילם באותה שנה את דמותו של המשנה לראש המוסד בסדרת המתח הטלוויזיונית "המדרשה".

בשנת 2016, שיחק בתפקיד הראשי בסרט הקולנוע "שבוע ויום", בו גילם אב שכול המתמודד עם מות בנו לאחר שמצא את מאגר הגראס הרפואי שזה הותיר אחריו.

בשנת 2017 גילם את התפקיד הראשי של אריאל בלוך בסרטו של שבי גביזון, "געגוע".
ממוזער|257x257 פיקסלים|שי אביבי בסרט "המעורר"
בשנת 2018 השתתף בסדרה "המנצח", בתפקיד אשר צוף, חוקר משטרתי המשתתף בחבורת זמר.

ב-2019 השתתף בסדרה "אמא מביכה".

בשנת 2020 החל שידור הסדרה "קיבוצניקים", בה גילם אביבי את גרשון קרפטיג, אביו של הדמות הראשית. באותה שנה, שיחק בסדרת הטלוויזיה "בלקספייס" ברשת 13.

אביבי זכה בשנה זו בפרס אופיר לשחקן הראשי הטוב ביותר על משחקו בסרט "הנה אנחנו" של ניר ברגמן.

בשנת 2021 חזר להשתתף בדיבוב של תפקיד עצמו בחידוש למשחק המחשב "פיפוש".

בשנת 2024 השתתף כיועץ בתוכנית הטלוויזיה "מוקד 11" ששודרה בכאן 11. באותה שנה הופיע בסרטו של רנן שור "המעורר".

בדצמבר 2024 השתתף בפרקים 6–7, עונה 5 של קופה ראשית. הוא שיחק את טוהר זאראמגאשדי, מנהיג כת שנשוי לשבע נשים.

בשנת 2025 השתתף בעונה הרביעית של התוכנית "רוקדים עם כוכבים" בקשת 12 והודח תשיעי.

בשנת 2026 השתתף בסדרה תראו אותי, וגילם את סבו של בן.

 פעילות חברתית 
אביבי פעיל בתחומים חברתיים וסביבתיים רבים, ובעיקר במאבק לזכויות בעלי חיים. בין השאר, השתתף לצד קרן מור בסרטון מחאה של עמותת אנימלס ותנו לחיות לחיות נגד המשלוחים החיים ולצד שי גולדשטיין בסרטון של עמותת אנימלס הקורא להוצאת האחריות על חוק צער בעלי חיים ממשרד החקלאות והעברתה למשרד להגנת הסביבה. בשנת 2014 השתתף יחד עם בני משפחתו בפרויקט אתגר 22 של עמותת אנימלס, להתנסות בתזונה טבעונית.

ב-2002 הותקף על ידי מפטמי אווזים כשהשתתף בהפגנה נגד פיטום אווזים.

בשנת 2006 ערך בים המלח פסטיבל סרטים בנושא "אקולנוע".

אביבי נשוי למיכל ליבדינסקי, תסריטאית בוגרת החוג לקולנוע וטלוויזיה באוניברסיטת תל אביב. לזוג שני ילדים, והם מתגוררים בפרדס חנה.

 קישורים חיצוניים 













 הערות שוליים 

קטגוריה:שחקני קולנוע וטלוויזיה ישראלים
קטגוריה:בוגרי תיכון ע"ש דרסקי (עכו)
קטגוריה:בוגרי אוניברסיטת תל אביב: קולנוע וטלוויזיה
קטגוריה:בדרנים ישראלים
קטגוריה:החמישייה הקאמרית
קטגוריה:מנחי ערוץ הילדים
קטגוריה:ערוץ עשר: שדרנים, שחקנים ומנחים
קטגוריה:זוכי מאסטר שף (ישראל)
קטגוריה:משתתפי פעם בחיים
קטגוריה:מתחרי MKR המטבח המנצח
קטגוריה:מתחרי רוקדים עם כוכבים (ישראל)
קטגוריה:אישים ממוצא יהודי-איראני
קטגוריה:אישים ממוצא יהודי-ליטאי
קטגוריה:ישראלים שנולדו ב-1964